લંડન તા.૭: સ્‍વજનનું મૃત્‍યુ થાય ત્‍યારે ભલભલાને રડવું આવી જતુ હોય છે, પરંતુ કેટલાક લોકો એવા હોય છે જેમને કેમેય આંખમાંથી આંસુ નથી પડતાં. આફ્રિકન દેશ ઘાનામાં કોઇ વ્‍યકિતના મૃત્‍યુ પછી ખૂબ જોરજોરથી રડવાની પ્રથા છે. આ પ્રથાને કારણે મૃત્‍યુ પ્રસંગે લોકો જોરથી રડારોળ કરી મુકે એવીસ્ત્રીઓને લઇ આવે છે. ઘાનામાં કોઇના ફયુનરલ વખતે રડવા માટે રુદાલી બનવું એ સારી કમાણી કરાવી આપતો પ્રોફેશનલ બની ગયો છે. અમી ડોકલી નામની એક મહિલા આવું પ્રોફેશનલ શોક માટે રડતું ગ્રુપ ચલાવે છે. તે આ માટે ખાસ કરીનેસ્ત્રીઓને કેવી રીતે રડવું એની તાલીમ પણ આપે છે. બહેનનું કહેવું છે કે, ‘કોઇ અજાણી વ્‍યકિતના મોત પર રડવાનું સહેલું નથી. રાધર, ખૂબ અઘરું છે. એમાંય રડવાની આ પ્રોફેશનલ સર્વિસમાં કસ્‍ટમર કેટલી ફી ચૂકવે છે એના આધારે તમારે રડવાનું પર્ફોમન્‍સ આપવાનું હોય છે. બિગ ફયુનરલમાં તમારે ખૂબ રડવાનું હોય, પરંતુ એના પૈસા પણ ખૂબ મળે. જયારે સામાન્‍ય ફયુનરલમાં શોકમગ્ન થઇને થોડાંક આંસુ સારવામાં બહુ તકલીફ ન પડે.'